Salariul este unul dintre factorii deosebit de importanți pentru cei care își caută un loc de muncă. Descoperă în acest articol ce salariu primește un angajat Digi RCS RDS, inclusiv bonusuri și alte beneficii.
Potrivit datelor publicate de către Institutul Național de Statistică (INS), costul serviciilor a crescut anual cu aproape 11%. De asemenea, prețurile mărfurilor alimentare au înregistrat o creștere de 5,6%, în timp ce cele nealimentare au crescut cu 7,36%. Această situație determină mulți români să caute locuri de muncă care să ofere un salariu adecvat nivelului de trai din țară.
"Indicele preţurilor de consum în luna ianuarie 2024 comparativ cu luna decembrie 2023 a fost 101,10%. Rata anuală a inflaţiei în luna ianuarie 2024 comparativ cu luna ianuarie 2023 a fost 7,4%. Rata medie a modificării preţurilor de consum în ultimele 12 luni (februarie 2023 – ianuarie 2024) faţă de precedentele 12 luni (februarie 2022 – ianuarie 2023) a fost 9,8%", se arată în raportul INS.
Cât câștigă un angajat Digi RCS RDS
La Digi RCS RDS, pachetele salariale variază în funcție de poziția și experiența angajatului. De exemplu, un reprezentant de vânzări poate primi lunar 2.500 de lei net, dar poate obține și comisioane de până la 2.000 de lei, conform informațiilor disponibile pe site-ul undelucram.ro. În schimb, cea mai mică remunerație este pentru postul de promoter, unde compania oferă 1.989 de lei net.
Cine are cel mai mare salariu
În contrast, există poziția de PHP Developer – Full Stack, unde un angajat cu 9 ani de experiență în domeniu câștigă 9.000 de lei. La acest salariu, se adaugă și bonuri de masă în valoare de 600 de lei, plus un bonus anual de 1.000 de lei.
Un alt post disponibil pe platformă este cel de Auditor intern. Un angajat ocupând această poziție primește 5.000 de lei net, având o experiență de 2 ani în domeniu. În cazul unui Inginer junior cu aceeași experiență, remunerația lunară este de 4.500 de lei. În ceea ce privește un Operator pentru validare, prelucrare și introducere de date, Digi RCS RDS oferă lunar 2.500 de lei, la care se adaugă bonuri de masă în valoare de 600 de lei.
Digi, cea mai rapidă rețea de fibră optică din Spania
În a doua jumătate a anului 2023, Digi a primit distincția pentru "cea mai rapidă rețea de fibră optică" din Spania. Această evaluare a fost realizată de către Ookla, o platformă specializată în analiza calității rețelelor de telecomunicații din întreaga lume.
"Decernarea acestui premiu pentru a treia oară din partea unei entități atât de prestigioase precum Ookla reprezintă o realizare remarcabilă pentru noi. Suntem profund recunoscători pentru această distincție care reflectă angajamentul nostru constant de a oferi cel mai bun serviciu tuturor clienților DIGI.", a declarat Marius Vărzaru, directorul general DIGI Spania.